****

ประกาศ สถาบันโภชนาการ

**เรื่อง รับสมัครคัดเลือกบุคคลเพื่อบรรจุและแต่งตั้งเป็นพนักงานมหาวิทยาลัย**

--------------------------

ด้วยสถาบันโภชนาการ มหาวิทยาลัยมหิดล มีความประสงค์รับสมัครคัดเลือกบุคคลเพื่อบรรจุและแต่งตั้งเป็นพนักงานมหาวิทยาลัยจากเงินอุดหนุน ตำแหน่งนักวิทยาศาสตร์ ปฏิบัติงาน หน่วยมนุษยโภชนาการ กลุ่มวิชาการและวิจัยด้านอาหารและโภชนาการ จำนวน ๑ อัตรา ดังรายละเอียดต่อไปนี้

**๑. ตำแหน่งที่จะบรรจุ**

ตำแหน่งที่จะบรรจุปรากฏอยู่ในรายละเอียดแนบท้ายประกาศนี้

**๒. คุณสมบัติทั่วไปและคุณสมบัติเฉพาะตำแหน่ง**

ผู้สมัครสอบคัดเลือกต้องมีคุณสมบัติทั่วไปตามข้อบังคับมหาวิทยาลัยมหิดลว่าด้วยการบริหารงานบุคคลพนักงานมหาวิทยาลัย พ.ศ. ๒๕๕๑ และมีคุณสมบัติเฉพาะตำแหน่งตามที่ระบุไว้ในรายละเอียดเกี่ยวกับการสอบแนบท้ายประกาศนี้

**๓. วัน เวลา และสถานที่รับสมัคร**

ให้ผู้ประสงค์จะสมัครเข้ารับการคัดเลือก สามารถส่งเอกสารหลักฐานการสมัครได้ที่ E-mail . Address: sunee.thn@mahidol.ac.th หรือผ่านทาง <https://muhr.mahidol.ac.th/E-Recruitment/> **ตั้งแต่บัดนี้ ถึง วันที่ ๒ มิถุนายน ๒๕๖๕**

**๔. เอกสารและหลักฐานที่จะต้องนำมายื่นพร้อมใบสมัคร**

๔.๑ รูปถ่ายหน้าตรงไม่สวมหมวก และไม่ใส่แว่นตาดำ ขนาด ๑ นิ้ว จำนวน ๑ รูป

๔.๒ สำเนาใบปริญญาบัตรหรือหนังสือรับรองซึ่งได้รับยบอนุมัติจากผู้มีอำนาจว่าเป็นผู้สำเร็จการศึกษาครบถ้วน

ตามหลักสูตรแล้ว ๑ ฉบับ

๔.๓ สำเนาใบแสดงผลการศึกษา (Transcript) ๑ ฉบับ

๔.๔ สำเนาทะเบียนบ้าน และสำเนาบัตรประจำตัวประชาชน ๑ ฉบับ

๔.๕ สำเนาหลักฐานอื่นๆ เช่น ใบทหารกองเกิน ใบเปลี่ยนชื่อ–สกุล ทะเบียนสมรส

๔.๖ ใบรับรองการผ่านงาน (ถ้ามี)

๔.๗ ผลการทดสอบภาษาอังกฤษ ๑ ฉบับ

**๕. การประกาศรายชื่อผู้มีสิทธิเข้ารับการคัดเลือก วัน เวลา และสถานที่ทำการคัดเลือก**

รายชื่อผู้มีสิทธิเข้ารับการคัดเลือก วัน เวลา และสถานที่ทำการคัดเลือกจะประกาศให้ทราบในวันที่ **๗ มิถุนายน ๒๕๖๕** ผ่านทาง <https://muhr.mahidol.ac.th>/E-Recruitment/

ประกาศ ณ วันที่ ๑๐ พฤษภาคม พ.ศ. ๒๕๖๕

(ลงนาม) เชาวนี ชูพีรัชน์

(รองศาสตราจารย์ ดร.เชาวนี ชูพีรัชน์)

รองผู้อำนวยการฝ่ายบริหาร ปฏิบัติหน้าที่แทน

ผู้อำนวยการสถาบันโภชนาการ

**รายละเอียดแนบท้ายประกาศสถาบันโภชนาการ ลงวันที่ ๑๐ พฤษภาคม พ.ศ. ๒๕๖๕**

**ตำแหน่ง** **:** นักวิทยาศาสตร์ จำนวน ๑ อัตรา

**หน่วยงาน** **:**  กลุ่มวิชาการและวิจัยด้านอาหารและโภชนาการ

**คุณสมบัติที่เหมาะสมกับตำแหน่ง (Job Specification)**

๑. สำเร็จการศึกษาปริญญาตรี ในสาขาวิทยาศาสตร์/เทคโนโลยีการอาหาร/อาหารและโภชนาการ/วิทยาศาสตร์สุขภาพ หรือสาขาอื่น ๆ ที่เกี่ยวข้อง

๒. เพศหญิง / ชาย (เพศชายต้องผ่านการเกณฑ์ทหารหรือได้รับการยกเว้นมาแล้ว)

๓. มีความรู้ด้านการวิเคราะห์สารออกฤทธิ์ทางชีวภาพในอาหาร พืชอาหาร และสมุนไพร

๔. หากมีประสบการณ์ในการใช้เครื่องวิเคราะห์และแยกสารชนิดของเหลวประสิทธิภาพสูง ต่อพ่วงเครื่องวัดมวลสารในสถานะของเหลว (LC-MS/MS) และการใช้เครื่องอ่านปฏิกิริยา microplate reader จะพิจารณาเป็นพิเศษ

๕. มีทักษะในการอ่านและเขียนภาษาอังกฤษในเกณฑ์ดีจะพิจารณาเป็นพิเศษ และมีผลคะแนนทดสอบภาษาอังกฤษ ที่มี

ระยะเวลาไม่เกิน ๒ ปี ดังต่อไปนี้

1. IELTS (Academic Module) คะแนนไม่ต่ำกว่า ๓ หรือ
2. TOEFL IBT คะแนนไม่ต่ำกว่า ๒๙ คะแนน หรือ
3. TOEFL ITP คะแนนไม่ต่ำกว่า ๓๙๐ คะแนน หรือ
4. TOEFL CBT คะแนนไม่ต่ำากว่า ๙๐ คะแนน หรือ
5. TOEIC คะแนนไม่ต่ำกว่า ๔๐๐ คะแนน หรือ
6. MU GRAD Test คะแนนไม่ต่ำกว่า ๓๖ คะแนน หรือ
7. MU - ELT คะแนนไม่ต่ำกว่า ๕๖ คะแนน

๖. มีความชำนาญในการใช้โปรแกรมสำเร็จรูป Microsoft Office (โดยเฉพาะอย่างยิ่ง word และ excel) ในระดับดี

๗. มีความรับผิดชอบสูง มีมนุษยสัมพันธ์ดี มีใจรักการเรียนรู้ และกระตือรือร้นในการทำงาน

**ลักษณะงานที่มอบหมายให้ปฏิบัติ (Job Description)**

1. ร่วมทำวิจัยกับอาจารย์และนักวิจัยในหน่วย โดยเน้นการวิจัยอาหารเพื่อสุขภาพ เพื่อตอบสนองยุทธศาสตร์มหาวิทยาลัยและสถาบันโภชนาการ ด้านงานวิจัยที่มีผลกระทบสูง
2. วิเคราะห์สารออกฤทธิ์ทางชีวภาพในอาหาร พืชอาหารและสมุนไพร ด้วยเครื่องวิเคราะห์และแยกสารชนิดของเหลวประสิทธิภาพสูง ต่อพ่วงเครื่องวัดมวลสารในสถานะของเหลว (LC-MS/MS) ทั้งในการวิจัยและการบริการวิชาการ พร้อมจัดทำผลวิเคราะห์
3. สอนและให้คำแนะนำ การใช้เครื่องวิเคราะห์และแยกสารชนิดของเหลวประสิทธิภาพสูง ต่อพ่วงเครื่องวัดมวลสารในสถานะของเหลว (LC-MS/MS) แก่นักศึกษาและนักวิจัยที่เกี่ยวข้อง
4. ร่วมเขียนและเผยแพร่ผลงานวิจัยและนวัตกรรมด้านอาหารและโภชนาการที่มีคุณภาพสูง เป็นที่ยอมรับในระดับนานาชาติ
5. ประสานงานในการนำผลงานไปจดทะเบียนทรัพย์สินทางปัญญา

**อัตราเงินเดือน** : ตามคุณวุฒิปริญญาตรี ๒๐,๐๙๐ บาท

**วิธีการคัดเลือก** : สอบสัมภาษณ์

----------------------------------